**Csökmő Nagyközség Önkormányzata Képviselő-testületének**

**5/2017. (II.14.) Önkormányzati rendelete**

**az anyakönyvi eljárás egyes szabályairól és díjairól**

***Egységes szerkezetben a 2017. június 27-i hatályú módosítással***

Csökmő Nagyközség Önkormányzata az anyakönyvi eljárásról szóló 2010. évi I. tv. 96. §–ban kapott felhatalmazás alapján, az Alaptörvény 32. cikk (1) bekezdésében meghatározott feladatkörében eljárva a következőket rendeli el:

**I. fejezet**

**Általános rendelkezések**

1.§

(1) A rendelet hatálya kiterjed Csökmő Nagyközség Önkormányzatának illetékességi területén létrejött anyakönyvi eseményekre.

(2) A rendelet hatálya kiterjed mindazokra az anyakönyvvezetőkre, akik az (1) bekezdésben meghatározott anyakönyvi eseményekben közreműködnek.

2. §

E rendelet alkalmazásában:

1. Anyakönyvi esemény: a házasságkötés.

2. Hivatali helyiség: Csökmői Polgármesteri Hivatal által biztosított helyiség.

3. Hivatali munkaidő: Hétfőn, kedden, szerdán, csütörtökön 8.00 órától 15.00 óráig,

pénteken 8.00 órától 12.00 óráig terjedő időtartam.

**II. fejezet**

**Hivatali időn túli anyakönyvi esemény**

3.§

(1) Hivatali munkaidő időtartamán kívüli minden más időpont hivatali időn túlinak minősül.

(2) Hivatali munkaidőn túli anyakönyvi esemény pénteki napon 13.00 órától 19.00 óráig, szombati és vasárnapi napon 11.00 órától 19.00 óráig engedélyezhető.

(3) [[1]](#footnote-1)

(4) Hivatali munkaidőn túli házasságkötést írásban kell kérelmezni, a házasságkötési szándék bejelentésével egy időben.

(5) A (4) bekezdés szerinti kérelem ügyében - az eljáró (kijelölt) anyakönyvvezetővel egyeztetve - a jegyző dönt.

(6) A (4) bekezdésben megjelölt kérelmet a rendelet 1. számú mellékletét képező nyomtatványon kell benyújtani.

**III. fejezet**

**Hivatali helyiségen kívüli anyakönyvi esemény**

 4.§

(1) Hivatali helyiségen kívüli anyakönyvi eseménynek minősül az, amire nem a Csökmői Polgármesteri Hivatal által biztosított helyiség falain belül kerül sor.

(2) Hivatali helyiségen kívüli anyakönyvi esemény akkor engedélyezhető, ha a 2010. évi I. törvény 18.§ (3) bekezdésében foglalt feltételek teljesülnek.

(3) A hivatali helyiségen kívüli házasságkötésre irányuló kérelmet írásban, a házasságkötési szándék bejelentésével egy időben kell benyújtani.

(4) A (3) bekezdés szerinti kérelem ügyében a jegyző dönt.

(5) A kérelem elbírálása előtt a jegyző, vagy megbízásából az anyakönyvvezető a helyszínen szemlét tart annak megállapítsa céljából, hogy a (2) bekezdésben megjelölt jogszabályi feltételek fennállnak-e.

(6) A jegyző a szemléről készült jegyzőkönyv alapján bírálja el a kérelmet.

(7) A (3) bekezdésben megjelölt kérelmet a rendelet 2. számú mellékletét képező nyomtatványon kell benyújtani.

**IV. fejezet**

**Díjfizetési kötelezettség**

5.§

(1) A hivatali helységen kívüli anyakönyvi eseményhez kapcsolódó többletszolgáltatás ellentételezéseként 32.000.-Ft, azaz harminckettő-ezer forint mértékű díjat kell megfizetni, amely összeg az általános forgalmi adót nem tartalmazza.

(2) Nem kell megfizetni az (1) bekezdésben meghatározott díjat a házasulók közeli halállal fenyegető állapota esetén.

(3) Hivatali időn kívüli anyakönyvi eseményhez kapcsolódó többletszolgáltatás ellentételezéseként 16.000.-Ft, azaz tizenhat-ezer forint mértékű díjat kell megfizetni, mely összeg nem tartalmazza az általános forgalmi adót.

(4)[[2]](#footnote-2) Hivatali munkaidőn kívüli anyakönyvi eseménynél a közreműködő anyakönyvvezetőt bruttó 12.000.-Ft díjazás illeti meg, függetlenül attól, hogy az anyakönyvi eseményre a Polgármesteri Hivatal által biztosított helyiségben, vagy azon kívül kerül sor.

**Záró rendelkezések**

6.§

(1) Ez a rendelet a kihirdetését követő napon lép hatályba.

(2) A rendelet hatályba lépésével egyidejűleg az egyes anyakönyvi események engedélyezésének szabályairól, valamint az eseményekhez kapcsolódó többletszolgáltatás ellentételezéseként fizetendő díjak mértékéről szóló 9/2011.(VI.29.) számú önkormányzati rendelet hatályát veszti.

 /: Nagy Tibor s.k:/ /: Fülöpné dr. Kerti Judit sk.:/

 polgármester m.b. jegyző

1. Hatályon kívül helyezve a 14/2017. (VI.26.) önkormányzati rendelet 1.§ alapján. Hatályos: 2017. június 27. napjától. [↑](#footnote-ref-1)
2. Módosította a 14/2017. (VI. 26.) önkormányzati rendelet 2. §-a. Hatályos: 2017. június 27. napjától. [↑](#footnote-ref-2)